Bring jou koffiebeker - Environment - Windhoek Express
Sunday, April 21st, 2019 08:55:32
Geen plastiekstrootjies en bruinpapiersakke in plaas van plastiek word al hoe meer gesien en besighede skrik wakker oor die impak wat hulle op die omgewing het.
27 January 2019 | Environment
Dit gaan broodnodig raak om weer te lewe soos drie geslagte gelede. Matty Boltman, [email protected]
Bring jou koffiebeker. Foto ter illustrasie
Yolanda Nel - Dit blyk 2019 het almal met mening laat wakker skrik oor ons menslike impak op Moedernatuur en besighede kom links en regs met hul eie inisiatiewe vorendag om 'n verskil te maak.
Die koffiewinkel [email protected] in Eros nooi jou nou om al jou ongebruikte koffiebekers na hulle te bring. En jy kan binnekort dalk self uit jou eie beker 'n heerlike koppie boeretroos geniet.
Volgens Matty Boltman van die winkel, het hulle besef dat om meer minimalisties te lewe die nuwe norm gaan word, veral as ons 'n toekoms vir ons land en wêreld wil sien. “Ons leer ons kinders gewoontes van koop, gebruik en vervang as ons moeg is daarvoor. Dit word 'n leefwyse om geen waardering vir iets te hê nie en soms ook verwydering van die werklikheid,” het sy vir Windhoek Express gesê.
As deel van die inisiatief bring kliënte hulle ou, gebruikte koffiebekers of teekoppies en dit word weer gebruik vir wegneem drankies of by die perseel. “Indien jy die koppie saamneem is die reël natuurlik om net weer een terug te bring,” verduidelik sy. “Jare gelede het almal in die samelewing saam gewerk. Ons kan gerus weer 'n mate van Ubuntu aanleer en eerder elke koppie sien as 'n koppie met 'n storie en nie net as net nog 'n ou koppie in jou kas nie.”
Op sosiale media word gereeld gesien hoe belangrik herwinning is, maar die gebruik van veral plastiekprodukte moet in die langer duur ook verminder. “Herwinning gaan op die lang duur nie genoeg wees nie. Dit gaan brood nodig raak om weer te lewe soos drie geslagte gelede. Wanneer is genoeg, genoeg? Verbruik minder en gee meer terug,” is Matty se raad.
Maar dit stop nie hier nie. “Ons sal graag heeltemal groen wil gaan,” sê sy. Maar dit kom nie sonder sy uitdagings nie. Volgens haar is dit tans baie moeilik in Namibië om herwinbare produkte aan te koop. Dit is eenvoudig net nie beskikbaar nie of mense buit dit só uit dat dit net heeltemal onbekostigbaar raak vir die verbruiker.
“Wat mense in ag moet neem is dat elke weggooi koppie of ander item 'n prys het wat gevoeg moet word by die totale verkoopsprys. As hierdie uitgesny word, kan ons verseker ons produkte goedkoper op die rak kry,” verduidelik sy.
[email protected] verkoop tans baie tuisgemaakte suurlemoenstroop, slaaisouse en ander ingelegde produkte. “'n Derde van hierdie items se pryse kan gesny word as ons gebruikte wynbottels, mayonnaise bottels of ander bottels kan kry. Ons beplan om 'n mandjie neer te sit waar mens hierdie produkte heen kan bring. Ons behoort binnekort weg te doen met plastiekstrootjies, bakkies vir wegneem etes, asook al ons wegneem glase vir koue drankies,” sê sy.
Hou dus daai ou beker met jare se geheime en koester-oomblikke in jou kar en gaan laai dit af. Dalk inspireer daai einste beker iemand anders.